《寄题西昌严后山三教堂》
宋代·张埴

高风吹断溪桥笑，几个庐山昏又晓。
新开图画白鸥江，螭吻摇鬐到云表。
长廊昼永茶烟青，参禅问道谈诗声。
苍头卓午汗交面，烹葵菹韭炊香粳。
中有轩轩秀眉宇，春日蓝田初过雨。
一幅纱巾三士衣，俨然方外家人主。
吾闻曾有奇鸢肩，亦闻曾有惊弥天。
又曾有与花三朵，聊复尔耳能千年。
谁信沙门头有发，谁认道士喉无结。
饭盂朝贮五山云，酒壶夕注沧海月。
此月濯濯乎初明，此云冉冉乎方生。
仓之无穷饮无竭，囅声大笑东风行。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。